Wikiloc - 240. Senderisme en tren: Volta a les mines de Ribes de Freser, cova de Rialb, i retorn per Ventaiola i castell de St. Pere
Senderisme en tren
Senderisme en tren on Wikiloc
240. Senderisme en tren: Volta a les mines de Ribes de Freser, cova de Rialb, i retorn per Ventaiola i castell de St. Pere on Wikiloc

240. Senderisme en tren: Volta a les mines de Ribes de Freser, cova de Rialb, i retorn per Ventaiola i castell de St. Pere
LA TRAVESSA Interessant ruta circular amb sortida i arribada a l'estació de Ribes de Freser que ens portarà a seguir de forma parcial la coneguda Ruta de les Mines. Aquesta caminada visita algunes de les mines més conegudes que es troben al vessant sud del cim d'Estremera (1.944 m), un contrafort del Puig de Dòrria. La Vall del riu Freser posseeix un ric patrimoni miner que es creu originària de l'època romana. L'abundància del ferro a la vall i l'aproftament hidràulic del Freser van fer aparèixer nombrosos molins i fargues. Entre tot aquest patrimoni industrial de la vall, podrem treure el cap (només el cap) a les mines de Can Paloca, la Fernanda i la Gerona, aquesta última la més interessant de totes pel recorregut de les seves galeries. Recordeu, però, que tal com informen els indicadors de la ruta és prohibit d'entrar a les mines per la seva perillositat. 1. Mina de Can Paloca: mina de ferro iniciada als segles XVI i XVII. Se n'obtenia òxid de ferro que abastia les fargues de Planoles, Ventolà i Campdevànol. 2. Mina Fernanda: explotació de pirita arsenical iniciada l'any 1886. Situada davant un gran replà fet amb les escombres extretes de la mina. Al seu costat hi ha les restes d'un antic rentador que segurament comunicava amb les galeries. 3. Mina Gerona: la més interessant. Mina de ferro de l'any 1900. Després de una primera galeria, aquesta es divideix en tres braços. El de més a l'esquerra és el de més extensió (26 metres). 4. Cova de Rialb: important jaciment arqueològic. Va ser excavaca per l'IEC als anys 30 del segle passat i per Eudald Carbonell a finals del s. XX, arqueòleg que va poder recuperar elements del neolític i del paleolític. Us proposem recórrer la primera part de la travessa, la que visita totes les mines. Des de Ribes de Freser pujarem fins a la colla de Segura des d'on ens acostarem a la mina de Can Paloca i Ventolà. El municipi podrem visitar una interesssant ermita romànica. El camí ascendeix a través d'un camí pel vessant sud de l'Estremera des d'on tenim àmplies panoràmiques del Taga i el Ripollès. De baixada a Batet visitarem les mines Fernanda i Gerona, aquesta última en un recorregut d'anada i tornada. VARIANT RETORN RUTA DE LES MINES La variant de la ruta clàssica comença a Batet. Mentre que aquesta retorna a Ribes passant de nou a través de la collada de Segura (visitant la mina de Can Possons), nosaltres continuarem cap a Rialb a fi de visitar la cova de Rialb, una gran i interessant cavitat visible des de la mateixa carretera que puja a Queralbs. Des de Rialb seguirem cap al nord durant aproximadament 260 metres la ingrata carretera a Queralbs seguint, això sí, les marques grogues d'Itinerànnia. Tornarem a Ribes seguint la Ruta de les Centrals Hidroelèctriques a través d'un agradable corriol que va pel marge dret del riu Freser. A l'entrada del poble visitarem les ruïnes museïtzades del castell de Sant Pere. ELS SENDERS La ruta no segueix estrictament senders holomogats, és a dir, SL, PR o GR però seguirem en tot moment camins marcats amb el senyal groc d'Itinerànnia. També trobarem a punts estratègics pals indicadors verticals amb les direccions i els temps que hi ha a cada destinació. Itinerànnia és un projecte comú de les comarques del Ripollès, Garrotxa i Alt Empordà per a crear una xarxa de camins unida per nusos. No hi ha rutes (propostes tancades en forma de SL, PR o GR) sinó una malla de camins que s'entrecreuen. Podem així establir els itineraris més idonis als nostres gustos sabent que trobarem senyals de guiatge en tot moment. ELS TRENS -Estació de SORTIDA/ARRIBADA: Ribes de Freser. Es troba al sud del nucli urbà i connecta amb el Cremallera de Núria. Opcionalment podem acabar la ruta a l'estació del cremallera de Ribes-Vila. Des de 2020 les taquilles de l'estació han deixat de tenir venda directa. Tot i que els veïns han protestat de moment no hi ha personal de venda de bitllets. S'hauran de comprar o bé la màquina automàtica o bé dalt del tren. Podeu consultar aquí els HORARIS DE RODALIES DE CATALUNYA.